**nud**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dar tu erai goală

şi cuvintele ţi se scurgeau

pe bărbie

pe sâni

aproape nemestecate

erai goală

şi lumea se îmbulzea

să te umple

ca şi cum n-ai fi fost

sau poate tocmai de aceea

doar lacrimile ţi se învârteau

în jurul capului

ca un nimb sfidător

erai goală în mijlocul

celor plini de ei

ca o păpuşă

ca o lună

ca un pahar

iar sufletul tău

îmi sorbea

toate sentimentele

îngrămădindu-le la un loc

într-o gaură neagră

într-un alt univers

aş fi putut muri de singurătate

încă mai pot

dar tu eşti încă goală

pe piedestalul ochiului meu vitraliu

şi nu-mi pot permite

să îl închid